นิด้าประเมินมาบตาพุดหากเดินหน้าได้ในปีนี้จีดีพีไม่กระทบ
นิด้าประเมินโครงการมาบตาพุดหากสามารถเดินหน้าต่อได้ภายในปีนี้ก็จะไม่กระทบต่อจีดีพี
1 เม.ย. 2553

นิด้าประเมินโครงการมาบตาพุดหากสามารถเดินหน้าต่อได้ภายในปีนี้ก็จะไม่กระทบต่อจีดีพี
รศ.ดร. เอกชัย นิตยาเกษตรวัฒน์ คณะบริหารธุรกิจ สถาบันบัณฑิตพัฒนบริหารศาสตร์ กล่าวถึงผลกระทบของกรณีมาบตาพุด ขณะนี้โครงการที่ยังคงถูกระงับชั่วคราวภายใต้คำสั่งของศาลปกครองสูงสุดคงเหลือสุทธิอยู่ที่ 49 โครงการ ( จากจำนวนเริ่มต้นที่ 76 โครงการ มี 23 โครงการที่ได้รับอนุมัติให้ดำเนินการต่อได้ตามคำสั่งศาลฯ และอีก 4 โครงการสํานักงานนโยบายและแผนทรัพยากรธรรมชาติและสิ่งแวดล้อมอนุญาตให้ดำเนินการต่อได้จากการตีความว่าเป็นโครงการส่วนขยายที่ไม่ต้องจัดทำผลกระทบต่อสิ่งแวดล้อม( EIA )ใหม่) หากในกรณีที่ทั้ง 49 โครงการสามารถดำเนินการต่อได้ในสิ้นปี 2553 ตามที่ NIDA Business School และสถาบันวิจัยนครหลวงไทย( SCRI )คาดการณ์ไว้ จะไม่ส่งผลกระทบต่อตัวเลขผลิตภัณฑ์มวลรวมในประเทศ( GDP )ปี 2553 ที่ประมาณการไว้ว่าจะเติบโต 3.8% 
อย่างไรก็ตามยังคงมีความเสี่ยงที่การดำเนินการของโครงการต่างๆจะล่าช้าจากความล่าช้าในการจัดตั้งองค์กรอิสระ ซึ่งจะผลกระทบต่อ GDP ในปี 2553-2554 ทั้งนี้ ทาง NIDA Business School  และ SCRI ได้ทำการศึกษาผลกระทบจากกรณีที่เกิดความล่าช้าของโครงการในนิคมอุตสาหกรรมมาบตาพุดต่อ GDP ของประเทศไทย โดยใช้หลักการทางสถิติที่เรียกว่า Value at Risk (VaR) พบว่า ส่งผลกระทบต่อ GDP ของประเทศไทยให้ลดลงสูงสุดประมาณ 5.8 หมื่นล้านบาท หรือคิดเป็นประมาณ 1.3% ของ GDP
ในส่วนของผลกระทบต่อการลงทุนในบริษัทจดทะเบียนที่เกี่ยวข้องกับกรณีมาบตาพุดนั้น นายสุกิจ อุดมศิริกุล ผู้ช่วยกรรมการผู้จัดการอาวุโส SCRI ประเมินอยู่ในระดับต่ำ เนื่องจากราคาหุ้นได้สะท้อนปัจจัยเสี่ยงดังกล่าวไปแล้ว หากประเมินจากมูลค่าหุ้นที่เกี่ยวข้องที่ยังคงต่ำกว่ามูลค่าพื้นฐาน บนสมมติฐานว่าโครงการจะชะลอไปถึงสิ้นปี 2553 เช่นบริษัทปตท.( PTT )บริษัทโกลว์พลังงาน(GLOW )และบริษัทปูนซิเมนต์ไทย( SCC)